medieval-data/medieval-letters huggingface dataset:
CDIV.  Ad P. ecclesiae S. Frigdiani Lucensis priorem.   (Anno 1150, Nov. 22.) [BALUZ.  Miscell.  ed. Luc., IV, 595.]
Author: Eugenius III

EUGENIUS episcopus, servus servorum Dei, dilecto filio P. priori S. Fridiani, salutem et apostolicam benedictionem.

Aequum est et rationabile ut inopia aliorum, illorum qui abundant copia suppleatur. Dilectus filius noster archipresbyter ecclesiae Montisbelli ad nostram praesentiam veniens, significavit quod ordinem canonicorum regularium desiderat in eadem ecclesia informare, et Regulam beati Augustini laborantem inibi conservare. Quocirca a nobis suppliciter postulavit ut dilectionem tuam litteris apostolicis rogaremus, quatenus unum vel plures de fratribus tuis ei ad tempus concedas, qui fratres praedictae ecclesiae in ordinis religione informaret. Per praesentia itaque scripta dilectioni tuae rogando mandamus, quatenus unum seu plures de fratribus tuis eis concedas, qui eos instruat qualiter eamdem regulam et ordinem debeant observare. Tibi enim et fratribus tuis merces a remuneratore omnium bonorum tribuetur. Dat Ferentini, IX Kal. Decembr.
CDVIII.  Ad abbatem et conventum Lobiensem.--Ne amplius sedeant in refectorio cum canonicis, nec in uno sint choro.   (Anno 1150, Dec. 2.) [MARTEN.,  Ampl. Collect.,  II, 630]
Author: Eugenius III

EUGENIUS episcopus, servus servorum Dei, dilecto filio F. abbati et universo conventui Lobiensi, salutem et apostolicam benedictionem.

Pervenit ad apostolicae sedis audientiam, quod contra religionis ordinem et eorum qui in monastica observatione censentur consuetudinem, canonicos S. Ursmari in uno choro et in uno refectorio patiamini pariter vobiscum consedere: unde quamplures enormitates fratrum quietem et sanctitatis propositum disturbantes audivimus provenire. Eapropter sollicitudini vestrae per apostolica scripta mandamus, quatenus hujuscemodi confusionem studeatis evellere, et piae conversationis vota adeo diligenti cura munire, ut in nullo juste ministerium vestrum possit vituperari, sed virtutum sagina apud Deum gratiam promerentes odore bonae operationis subditorum viscera repleatis, et eorum mentes ad virtutum opera ferventius provocetis. Praeterea de his quae ad fratrum praebendam pertinent, apostolica auctoritate praecipimus, ut nulli vel laico, vel clerico, nisi monachus aut conversus fiat, praebendam concedatis; sed etsi a praedecessoribus vestris absque consensu capituli data est, recipiatis. Datum Ferentini, IV Nonas Decembris.
CDX.  Privilegium pro Ecclesia Pennensi, petente Grimaldo episcopo.   (An. 1150, Dec. 15.--Fragm.) [UGHELLI,  Italia sacra,  I, 1120.]
Author: Eugenius III

Privilegium Innocentii II anno 1140, VI Kal. Nov., datum ad verbum repraesentat, usque ad: Datum Ferentini, per manus Bosonis, S. R. E. scriptoris, XVIII Kal. Januarii, ind. XIV. Incarnat. Domin. an. 1150, pontificatus vero D. Eugenii III papae anno VI.

Subscripserunt cardinales undecim.

Notes: (Patrologiae tom. CLXXIX, sub num. 451)
CDXII.  Godescalco, creato episcopo Atrebatensi, gratulatur.   (Anno 1150.) [BALUZ.,  Miscell.  ed. Luc., II, 169.]
Author: Eugenius III

EUGENIUS episcopus, servus servorum Dei, venerabili fratri GODESCALCO Atrebatensi episcopo, salutem et apostolicam benedictionem.

Non est in homine via ejus. Cor enim hominis disponit viam suam, Dominus autem dirigit gressus illius. Quid enim olim summa cum instantia expetieris reminiscimur, et quod te divina dextera subvexerit cum laetitia et gratiarum actionibus intuemur. Quod enim ab eo nexu quo pusilli gregis curae tenebaris astrictus absolvi summopere postulabas, eo faciente sub quo curvantur qui portant orbem, arctiori et fortiori ligamine meruisti ad infiniti populi custodiam religari. A Domino factum est istud et acceptum in oculis nostris. Ipse quidem dat nivem sicut lanam, dum illi qui ad pedes Domini cum Maria residere desiderant, Domino impellente, ad refectionem populorum Marthaeque ministeria reflectuntur. Unde commissam tibi arcam inter has undas pelagi ad quietis portum tanto melius confidimus perducendam, quanto certius opinamur rectorem ei provisum qui juxta verbum Apostoli, in verbo, conversatione, charitate, fide, et castitate suorum exemplum esse vale atsubditorum. De caetero ex parte dilectorum filiorum nostrorum abbatis et fratrum Sancti Vedasti querelam accepimus quod suggestione clericorum tuorum eos contra tenorem privilegiorum quae a sede apostolica meruerunt et antiquam consuetudinem aggravare contendis. Significaverunt etiam nobis se capellam quamdam parochialem habere quae parochianos suos prae ipsorum multitudine capere non sufficiat. Unde postulant ut quibusdam eorum, illis scilicet qui viridarium et hortum ipsorum fratrum non a multis temporibus inhabitare coeperunt, ad quamdam alteram capellam suam, proprio ibi presbytero constituto, liceat te connivente transire, jure tuo in ea, sicut in altera, tibi pleniter conservato. Quia igitur quanto altius ascendisti, tanto et commissorum utilitatibus imminere et religiosorum petitionibus faciliorem te convenit praestare consensum, per praesentia scripta fraternitati tuae mandamus quatenus eos contra tenorem privilegiorum nostrorum et antiquam consuetudinem nequaquam aggraves; si vero dicta eorum veritate nitantur, illos qui viridarium et hortos ipsorum inhabitant ad alteram suam capellam transire permittas, in qua jus tuum, sicut et in ista, tibi pleniter conservetur. Si vero aliquid est quod contra eos tibi credas posse competere, ante nobis illud intimare procures, et nos quod tuum est, auctore Domino, conservabimus.
CDXIII.  Ad Eberhardum Bambergensem episcopum,  etc.--  Ut monachos restituat in ecclesiam Heidenheimensem, pulsis inde clericis saecularibus.  (Anno 1150?)[MANSI,  Concil.,  XXI, 662.]
Author: Eugenius III

EUGENIUS episcopus, servus servorum Dei, venerabili fratri EBERHARDO Bambergensi episcopo, et dilecto filio Adam abbati de Ebrach, salutem et apostolicam benedictionem.

Bonae memoriae Gebehardus Eistettensis episcopus, amore sacrae religionis accensus, in ecclesia de Heidenheim Deo acceptum dolens non exhiberi servitium; submotis inde pacifice clericis saecularibus, religiosos fratres statuit ordinare: ita tamen, ut clerici saeculares ibidem eo tempore commorantes, habita exinde beneficia in vita sua tenerent; eis vero decedentibus, in usus monachorum, sine cujusquam contradictione integre devenirent. Nunc autem, quod sine gravi moerore non dicimus quoniam eo his temporalibus rebus adempto, et ad aeternitatem, Domino auctore, vocato, nondum fuerant regulares fratres juxta propositum ejus adducti; Moguntinus archiepiscopus, et Eistettensis episcopus clericos saeculares ausu temerario reduxerunt. Quod factum, quanta esset animadversione plectendum, si justitiae rigorem exercere vellemus, charitas vestra liquido satis et evidenter agnoscit. Quoniam ergo ad nostri spectat pontificatus officium, quae male facta sunt in irritum revocare, et de vestra prudentia valde confidimus: per apostolica vobis scripta mandamus, quatenus super hoc vigilanti studio intendatis, et expulsis inde saecularibus, ibi acceptam Deo religionem instituere juxta votum praescripti episcopi studeatis. Ita tamen, ut illi, quibus ipse beneficia in vita sua reliquit, quamvis essent ei justitiae rigore privandi, quia tamen erga omnes oportet benignitatis mansuetudinem exerceri, a nobis ea sibi misericorditer sentiant indulgeri. Caeteri vero, quos post institutionem ejusdem episcopi constat illuc fuisse intrusos, sine cujusquam beneficii perceptione, velut invasores exinde propellantur. Si autem vobis super hoc obedire contempserint, in personas eorum, excommunicationis; in locum vero, auctoritate nostra, interdicti sententiam promulgate. Praeterea latorem praesentium Ilsungum, qui super hoc debitam attentionem adhibuit, charitati vestrae attentius commendamus, rogantes ut suis opportunitatibus nostrum se apud vos praesidium invenire cognoscat, et taliter defensionem vestram pro parte nostra obtineat, ut nec eum oporteat pii laboris et studii poenitere, nec alios, qui cognoverunt, a voto simili debeat pravorum timor et violentia cohibere.
CDXIV.  Ad Henricum Moguntinum archiepiscopum.--De eodem argumento.  (Anno 1150?)[  Ibid.,  663.]
Author: Eugenius III

EUGENIUS episcopus, servus servorum Dei, venerabili fratri HENRICO Moguntino archiepiscopo, salutem et apostolicam benedictionem.

Quod in ecclesiam Heidenheimensem clericos reduxisti, et nostra id petis auctoritate firmari, eo plurimum miramur atque dolemus, quo ex injuncto tibi pontificatus officio, te vigilantius oportet religionem plantare, fovere ac conservare, et non eradicare, disperdere, et dissipare. Bonae memoriae Gebehardus quondam Eistettensis episcopus, sacrae religionis igne succensus, ideo pacifice clericos inde saeculares amovit, ut acceptam Deo religionem ibi cum virtute sancti Spiritus reformaret. Quoniam vero morte praeventus, tam sanctum et laudabile votum effectui mancipare non potuit, deberet fraternitas tua, ut id compleretur elaborasse, non quorumlibet suggestionibus evacuare atque infringere praesumpsisse. Proinde quia nostra interesse dignoscitur, quae male facta sunt, in irritum revocare; bona vero proposita, apostolorum principis auctoritate, provehere: ideo venerabili fratri nostro Eberhardo Bambergensi episcopo, et dilecto filio nostro, Adam de Ebrach dedimus in mandatis, qualiter debeant vice nostra errata corrigere, et quod laudabiliter fuit incoeptum, debitae prosecutioni mandare. Per praesentia itaque scripta fraternitati tuae mandamus, quatenus eis super hoc facto nullomodo renitaris, sed si auxilium tuum super aliquo exquisierint, eis, sicut apostolicae sedis gratiam conservare desideras, largiaris.
CDXVI.  Ad Sugerium abbatem S. Dionysii.--De violentia comitis Andegavensis erga fratrem suum Robertum.   (Anno 1145-1151.) [MARTEN.  Thes. Anecdot.,  I, 416.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Sicut in litteris charissimi filii nostri B. Clarevallis abbatis inspeximus, scripta regis Francorum nuper accepit, in quibus continebatur, quod comes Andegavensis terram fratris sui Roberti cum exercitu et violentia intrare disponit. Tuae itaque dilectioni mandamus, quatenus si necessarium esse cognoveris, nobis cum festinatione significes, et nos pravitatis suae proposito cum Dei auxilio curabimus obviare.
CDXVII.  Ad eumdem.--Commendat Mo. subdiaconum.   (Anno 1145-1150.) [  Ibid.  ]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Dilectionis tuae prudentia et devotio, quam erga nos te habere cognoscimus, hortatur nos tibi frequentius scribere, et honorando te saepius onerare. Dilectus filius et subdiaconus noster Mo. quem tibi commendavimus, aliquandiu est beneficiorum tuorum solatio sustentatus; sed quoniam debiti onere necessaria ope cessante gravatur, tuum adhuc auxilium implorare compellitur. Sicut ergo per alia tibi scripta mandavimus, ita per praesentia rogando mandamus, quatenus tuae liberalitatis manum ei non subtrahas, sed eum a debito quo gravatur absolvas, et sic inchoatae largitatis adhuc beneficium largiaris, ut et ipse studio litterarum valeat, te auxiliante, proficere, et tua largitas nos pro eo tibi faciat amplius debitores.
CDXVIII.  Ad abbatem Sugerium.--Consolatur eum de nepotis morte.   (Anno 1145-1151.) [MANSI,  Concil.  XXI, 636.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Super obitu filii nostri Joannis, nepotis vestri, quem, sicut accepimus, pro negotiis ipsius Ecclesiae ad nostram mittebas praesentiam, paterna tibi affectione compatimur, et ipsius animam Domino precibus commendamus. Caeterum dilectionem tuam ignorare non credimus, quoniam quos diligit Dominus, visitat et castigat, ut per temporalia flagella, si aequanimiter tolerentur, aeternae fructus beatitudinis acquiratur. Ideoque, dilecte in Domino fili, non te praesentis vitae adversitas frangat, non tribulatio terrena cordis tui sinceritatem corrumpat. Ad montem, unde veniet auxilium tibi, mentis tuae aciem figas, et religionis ac honestatis tuae propositum, in Domino confortatus, firmiter teneas: nec propterea dimittas, quin pro Ecclesiae tuae opportunitatibus ad sedem apostolicam dirigas, et ei statum tuae necessitatis exponas. Nos enim eamdem Ecclesiam et personam sincera in Domino charitate diligentes, parati sumus justas postulationes vestras attendere, et in quibus secundum Dominum possumus exaudire.
CDXXII.  Ad Senonensem archiepiscopum.--Ut judicet de controversia quae est inter episcopum Aurelianensem et abbatem Vizeliacensem.   (Anno 1151, Jan. 26.) [MANSI,  Concil.,  XXI, 660.]
Author: Eugenius III

Dilectorum filiorum nostrorum Pontii abbatis et fratrum Vizeliac. monasterii adversus venerabilem fratrem nostrum Manassem Aurelian. episcopum querelam accepimus, quod eis ecclesiam Sancti Machuti, quam praedecessor suus eis donavit, et scripti sui auctoritate firmavit, contra justitiam auferat, et per violentiam detineat occupatam. Quia ergo de tuae discretionis prudentia valde confidimus, per praesentia scripta fraternitati tuae mandamus, quatenus congruo loco et tempore, utraque parte ante tuam praesentiam evocata, causa ipsa diligenter audita et cognita, justitia eam mediante diffinias.

Datum Ferentini, VII Kal. Februarii.
CDXXIII.  Ad M. [Manassem] Aurelianensem episcopum.--De eodem argumento.   (Anno 1151, Jan. 26.) [  Ibid.,  661.]
Author: Eugenius III

Ex conquestione dilectorum filiorum nostrorum Pontii abbatis et fratrum Vizel. monasterii nuper accepimus, quod ecclesiam S. Machuti, quam He. praedecessor tuus eis donavit, et scripti sui auctoritate firmavit, contra justitiam eis abstuleris, et per violentiam detineas occupatam. Quia ergo monasterium ipsum B. Petri juris existit, et in sua ei deesse justitia non possumus, nec debemus: per praesentia tibi scripta mandamus, quatenus si eorum querimonia veritate innititur, aut ecclesiam ipsam memorato abbati et fratribus ejus in pace restituas, aut in praesentia venerabilis fratris nostri Hu. Senonensis archiepiscopi exinde justitiam facias.

Datum Ferentini, VII Kal. Februarii.
CDXXV.  Ad Pontium Vizeliacensem abbatem.--De controversia quae ipsi erat cum episcopo Eduensi.   (Anno 1151, Febr.) [MANSI,  Consil.,  XXI, 657.]
Author: Eugenius III

EUGENIUS episcopus, servus servorum Dei, dilecto filio PONTIO Vizeliac. abbati, salutem et apostolicam benedictionem.

Veniens ad praesentiam nostram venerabilis frater noster Henricus Eduensis episcopus, adversum te in conspectu nostro et fratrum nostrorum, praesente quoque confratre tuo quem ad nos destinaveras, suam querelam deposuit, quod quaedam quae in monasterio tuo Ecclesia sua usque ad haec tempora pacifice habuit, ei contra justitiam auferre moliris, et viva voce responderis, quod pro eo penitus faceres. Quia igitur ad nostrum officium potissimum spectat, fratrum scandala de medio tollere, cuiquam suam justitiam conservare: per praesentia tibi scripta mandamus, quatenus proximis octavis B. Martini, nisi forte cum eodem fratre nostro interim concordaveris, per te ipsum, vel per sufficientes responsales tuos, cum munimentis monasterii tui, maxime cum instrumento fundatoris, ad nostram praesentiam venias super his respondere paratus. Nihilominus quoque sollicitudini tuae mandamus, ut in praesentia venerabilis fratris nostri Hug. Antissiodor. episcopi de his quae tu et homines tui ei ab hominibus suis injuste tenetis, justitiam facias: quoniam eidem fratri nostro Eduensi episcopo eodem modo praecepimus, ut ex his quae homines sui tuis hominibus abstulerunt, in ejusdem praesentia justitiam pariter faciat. Interim vero ex his quae possidet nullam sibi volumus molestiam irrogari. Datum Ferentini, VII Kal. Martii.
CDXXVII.  Ad Ludovicum regem Francorum.--Pro Ecclesia Belvacensi.   (Anno 1151, Febr. 25.) [MARTEN.,  Collect.,  II, 630.]
Author: Eugenius III

EUGENIUS episcopus, servus servorum Dei, charissimo in Christo filio LUDOVICO illustri Francorum regi, salutem et apostolicam benedictionem.

Catholici regis industria, licet omnes Ecclesias quae in sua potestate consistunt debita devotione honoret et diligat, eas tamen in quibus carnem suam et viciniorem sanguinem officio praelationis residere conspexerit, ampliori dilectione amplectitur, veneratur, et libentius ac promptiori devotione opportunum eis suffragium impertitur. Hoc itaque rationis debito ecclesiam Belvacensem duplici ratione tua sublimitas affectuosius debet diligere, tum quia praedecessorum tuorum largiflua donatione dotata et ornata dignoscitur, tum quia venerabilis frater noster Henricus germanus tuus in ea pastoralitatis officio fungitur. Cum igitur eamdem ecclesiam idem germanus tuus in ingressu suo valde attritam et a circumpositis militibus oppressam invenerit, quaedam beneficia quae a suis praedecessoribus eis illicite concessa fuerant, ex consilio nostro, sicut vir prudens, ipsis militibus denegavit, et ad opus ecclesiae suae retinuit: propter quod milites ipsi, sicut accepimus, commoti sunt, et memoratam Belvacensem ecclesiam vexare et persequi comminantur. Quia ergo et ex officio regiminis tibi commisso et ex debito fraternae dilectionis teneris, ut saepedictam ecclesiam sincere diligere debeas, et a pravorum hominum incursibus defensare, nobilitatis tuae constantiam praesentibus litteris incitamus, monemus et exhortamur in Domino, quatenus si aliquis de ipsis militibus propter hoc ipsius Ecclesiae bona invaserit seu quibuslibet modis eam vexare praesumpserit, juxta potentiam tibi a Deo collatam, eum temporaliter punias. Nos siquidem venerabilibus fratribus nostris circumpositis episcopis dedimus in mandatis, ut si forte ab aliquo eorumdem militum ea occasione saepedictam ecclesiam vexari contigerit, eum qui hoc attentaverit excommunicationi subjiciant. Praeterea ut bona et possessiones ipsius ecclesiae, quae absentibus et inconsultis episcopis ejusdem loci ab eadem ecclesia illicite alienata sunt, ad eamdem ecclesiam sicut princeps catholicus et Ecclesiae Dei amator, studeas revocare, per apostolica scripta strenuitatem tuam monemus, et in peccatorum tuorum remissionem injungimus. Data Ferentini, V Kal. Martii.
CDXXVIII.  Ad Henricum episcopum Belvacensem.--Item de eodem.   (Anno 1151, Febr.) [MARTEN.,  Collect.,  631.]
Author: Eugenius III

EUGENIUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Litteras et nuntium fraternitatis tuae debita benignitate recepimus, et super visitatione tua tibi gratias agimus. Gratum siquidem nobis est, quod pro ecclesiae tibi commissae utilitate sollicitus, ad commodum ejus libenter intendis, et ad exaltationem ipsius studiosus existis. Grave autem nobis est, quod Belvacensis Ecclesia propter impotentiam praedecessorum tuorum quibusdam fuerit gravata redditibus, et annua beneficia de camera episcopi coacta persolvere. Sed quoniam regalis potentia ad defensionem ipsius ecclesiae in hoc negotio sufficit, nolumus ut aliorum potestati defensionis occasione subjaceat, aut bona illius multorum direptioni tradantur. Indignum est enim, ut regia potestas te indefensum laicorum ditioni subesse permittat, et quod regiam dedecet prolem, eorum conditionibus deservire. Unde charissimo filio nostro regi fratri tuo mandamus, ut eos qui te hujusmodi redditibus gravare conantur, a tali exactione regia potestate compescat: tibi autem per praesentia scripta mandamus, quatenus praedicta beneficia, quae praedecessores tui imbecillitate sua annuatim solvere cogebantur, nequaquam de caetero largiaris, sed bona ecclesiae tibi commissae juxta prudentiam a Deo tibi concessam, ad utilitatem ipsius expendas, ut eadem ecclesia per tuam sollicitudinem de die in diem gratum Domino recipiat incrementum. Tua ergo, frater charissime, interest ad profectum illius ita prudenter et modeste procedere, ut omnipotens Deus honorem debitum inde recipiat, et ecclesia ipsa per te in melius valeat, Domino auxiliante, proficere. Nos enim auxilium et consilium, quod a nobis tibi expedire noverimus, libenter tibi exhibere curabimus.
CDXXIX.  Ad Hugonem Altissiodorensem episcopum, et Bernardum abbatem Clarevallensem.--Pro reconciliatione regis cum Belvacensi episcopo.   (Anno 1151, Febr. 25.) [  Ibid.,  633.]
Author: Eugenius III

EUGENIUS episcopus, servus servorum Dei, venerabili fratri HUGONI Altissiodorensi episcopo et charissimo filio BERNARDO Clarevallensi abbati, salutem et apostolicam benedictionem.

Notitiam vestram latere non credimus, quam sincera cordis affectione charissimum filium nostrum Ludovicum Francorum regem, atque ipsius fratrem venerabilem, videlicet fratrem nostrum Henricum. Belvacensem episcopum diligamus, et ipsorum actus a Domino dirigi, prosperari et semper de bono in melius provehi exoptemus. Inde est quod sicut eorum unanimitas nobis gaudium et laetitiam generat, ita si quid rancoris inter eos emersisse percipimus, paterno affectu dolemus, et eorum rancor sive turbatio nos tristes non mediocriter reddit. Sentientes itaque quod intervenientibus quibusdam occasionibus inter eos sincera charitas, et fraternus amor aliquantulum turbatus sit, valde stupemus, et vehementius tristati sumus. Ut ergo de illorum cordibus materiam scandali eradicare possimus, cum per nos ipsos ad hoc intendere minime valeamus, charitatem vestram, de qua tanquam de nobis ipsis confidimus, ad id efficiendum operam et studium efficaciter dare optamus. Ideoque sanctitatem vestram attentius exoramus, quatenus ad praesentiam praedicti filii nostri Ludovici Francorum regis, absque tarditate pariter accedatis, et convocato ad vos memorato fratre nostro Henrico Belvacensi episcopo, utrumque super eorum controversiis absque strepitu districtius convenire curetis, et litigii ablata materia, ad concordiam et fraternam charitatem vice nostra eos reconciliare, auctore Domino, satagatis: ita ut et regia dignitas in sui status integritate servetur, et episcopalis honor laedi non debeat, atque fraterna charitas inter eos amore perpetuo reformetur. Data Ferentini, X Kal. Martii.
CDXXX.  Ad Hugonem Rothomagensem archiepiscopum.--Item pro vexatione Belvacensis Ecclesiae.   (Anno 1151, Febr. 25) .[MARTEN.,  Collect.,  II, 634].
Author: Eugenius III

EUGENIUS episcopus, servus servorum Dei, venerabili fratri HUGONI Rothomagensi archiepiscopo, salutem et apostolicam benedictionem.

Veniens ad praesentiam nostram venerabilis frater noster Henricus Belvacensis episcopus, cum ab eo de statu Ecclesiae suae sollicite quaereremus, nobis aperuit quod inter alia gravamina, quibus ipsa ecclesia perturbatur, quidam beneficia denariorum, quae potius maleficia dicenda sunt, per illicitam largitionem praedecessorum suorum multis militibus atque baronibus sine utilitate ipsius ecclesiae concessa invenit. Super quo habito prudentum virorum et nostro consilio, eadem beneficia ipsis militibus denegavit, et ad opus Ecclesiae suae retinuit; propter quod milites ipsi, prout accepimus, adversus praedictum fratrem nostrum vehementer commoti, memoratam Belvacensem Ecclesiam vexare et persequi comminantur. Quia ergo ex commisso nobis a Deo apostolatus officio universarum Ecclesiarum paci et tranquillitati providere debemus, per praesentia scripta tibi praecipimus, quatenus si aliquis de ipsis militibus praedictis, qui in tua parochia commorantur, propter hoc antedictam ecclesiam laedere seu vexare praesumpserit, eum districtius commonere cures, ut ab infestatione saepefatae ecclesiae penitus cesset, et eam in pace dimittat. Quod si post secundam tertiamve commonitionem tuam a sua praesumptione cessare contempserit, in eum tanquam in contumacem et rebellem excommunicationis et in terra ejus interdicti sententiam proferas, et tandiu eamdem sententiam facias per tuas parochias firmiter observari, donec de commisso excessu condignam satisfactionem exibeat. Data Ferentini, V Kal. Martii.